# О Б Щ И Н С К И С Ъ В Е Т – Л Ъ К И

**Н А Р Е Д Б А**

**ЗА РЕДА ЗА УЧРЕДЯВАНЕ И УПРАЖНЯВАНЕ ПРАВАТА НА ОБЩИНАТА В ТЪРГОВСКИ ДРУЖЕСТВА С ОБЩИНСКО УЧАСТИЕ В КАПИТАЛА**

**Приета с Решение № 174 от 25.11.2021г.,**

**взето с Протокол № 26 на редовно заседание на ОбС-Лъки**

**гр. Лъки, 2021 година**

**НАРЕДБА**

**ЗА РЕДА ЗА УЧРЕДЯВАНЕ И УПРАЖНЯВАНЕ ПРАВАТА НА ОБЩИНАТА В ТЪРГОВСКИ ДРУЖЕСТВА С ОБЩИНСКО УЧАСТИЕ В КАПИТАЛА**

**РАЗДЕЛ I**

**ОБЩИ ПОЛОЖЕНИЯ**

**Чл. 1.** (1) С настоящата наредба се уреждат:

1. редът за образуване, преобразуване и прекратяване на търговски дружества с общинско участие в капитала – публични предприятия, както и упражняването правата на собственост на Община Лъки върху дялове или акции в търговски дружества;

2. политиката за участие на Община Лъки в общинските търговски дружества;

3. редът и изискванията за възлагането на управлението и контрола на търговските дружества с общинско участие в капитала – публични предприятия, съдържанието на договорите, съставът и компетенциите на органите за управление и контрол, техните права и задължения, възнаграждението и отговорността при неизпълнение на задълженията;

4. правилата за сключване на договори за наем и разпореждане с дълготрайни активи;

5. редът и изискванията за определяне на представители на общината в органите за управление и контрол на търговските дружества с общинско участие в капитала, техните права и задължения, отговорността при неизпълнение на задълженията;

6. участието на едноличните търговски дружества с общинско участие в капитала в други дружества;

7. публичното оповестяване и одит на търговските дружества с общинско участие в капитала;

8. създаването и поддържането на публичен регистър за търговските дружества с общинско участие в капитала.

(2) Търговски дружества, в които общината е едноличен собственик на капитала, са дружествата – публични предприятия - еднолични дружества с ограничена отговорност или еднолични акционерни дружества.

(3) Търговски дружества с общинско участие в капитала са дружествата, в които общината участва с непарична вноска или с парична вноска в капитала, наред с други участници в капитала на тези дружества.

(4) Не са общинска собственост по смисъла на Закона за общинска собственост, имотите и вещите на търговските дружества по ал. 2 и ал. 3.

(5) Общината не може да участва в търговски дружества като неограничено отговорен съдружник и отговорността й не може да надвишава размера на дяловото й участие.

(6) Общината и търговските дружества с повече от 50 на сто общинско участие в капитала могат да учредяват или да участват в търговски дружества, чийто капитал не е изцяло тяхна собственост, при равни условия с другите стопански субекти, като не се допускат злоупотреби с монополно или господстващо положение или нелоялна конкуренция.

(7) Наредбата не се прилага за общинските предприятия по смисъла на чл. 52 от Закона за общинската собственост.

**Чл. 2.** Общинският съвет упражнява правото на собственост на общината в търговските дружества с общинско участие в капитала при условията, по реда и чрез органите, посочени в тази наредба, в съответствие с разпоредбите на Търговския закон, Закона за публичните предприятия, Закона за местното самоуправление и местната администрация, Закона за общинската собственост и съответното приложимо законодателство.

**Чл. 3. (1)** Стопанската дейност на търговските дружества се извършва при равни условия с другите икономически субекти и не се допускат злоупотреба с монополно или господстващо положение, както и нелоялна конкуренция.

**(2)** Всички съдружници/акционери в търговските дружества се третират еднакво.

**Чл.4. (1)** На търговските дружества може да се възлагат задължения за извършване на обществена услуга или за изпълнение на цели на публичната политика от Общински съвет - Лъки.

**(2)**Задълженията по ал. 1 се конкретизират чрез посочване на задълженото търговско дружество, съдържанието на задължението, срока и условията, при които то следва да бъде изпълнено, както и други условия, ако има такива. Информацията се публикува на интернет-страницата на Агенцията за публичните предприятия и контрол, на интернет-страницата на самото търговско дружество и на интернет-страницата на Община Лъки.

**(3)** Разходите на търговските дружества, в изпълнение на задължения по ал. 1, се финансират от общинския бюджет или по ред, определен със закон, и се оповестяват в годишния финансов отчет.

**(4)** Публичните предприятия, на които са възложени задължения за извършване на обществени услуги и/или изпълнение на цели на публичната политика, прилагат правилата за публично оповестяване по Раздел XIV, като предприятията, категоризирани като "големи".

**Чл. 5.** Общинският съвет упражнява правата си в търговските дружества, като се ръководи от следните принципи:

**1.** еднакво третиране на съдружниците и акционерите;

**2.** прозрачност и отчетност;

**3.** самостоятелност на търговските дружества в оперативното управление;

**4.** достъп на търговските дружества до дългово и капиталово финансиране на икономическите им дейности при пазарни условия;

**5.** избор на органите за управление и контрол в търговските дружества след провеждане на публично оповестен конкурс.

**РАЗДЕЛ II**

**ОБРАЗУВАНЕ, ПРЕОБРАЗУВАНЕ И ПРЕКРАТЯВАНЕ НА ТЪРГОВСКИ ДРУЖЕСТВА С ОБЩИНСКО УЧАСТИЕ. НЕПАРИЧНИ ВНОСКИ.**

**Чл. 6. (1)**Търговските дружества с общинско участие в капитала се разделят на категориите „микро", „малки", „средни" и „големи" въз основа на критериите в глава втора, раздел I и раздел II от Закона за счетоводството.

**(2)**Основната правна форма на търговските дружества с общинско участие в капитала е „акционерно дружество“. Правната форма „дружество с ограничена отговорност“ е допустима за „микро“, „малки“ и „средни“ предприятия по смисъла на Закона за счетоводството.

**(3)**Промяна в правната форма на „дружество с ограничена отговорност“ се извършва, в случай че за период от три последователни финансови години публично предприятие - еднолично търговско дружество с общинско участие в капитала отговаря на критериите за "голямо" предприятие. Промяната се извършва в срок до една година.

**Чл.7. (1)** Общинският съвет с решение образува, преобразува и прекратява публични предприятия - еднолични търговски дружества с общинско участие в капитала по реда и условията, предвидени в настоящата наредба, Търговския закон, Закона за публичните предприятия, Закона за местното самоуправление и местната администрация, Закона за общинската собственост и съответното приложимо законодателство.

**(2)**Общинският съвет може да приема решения за учредяване и участие на Община Лъки в други търговски дружества. Общината не може да бъде неограничено отговорен съдружник в такива дружества.

**Чл.8**. **(1)** Имоти и вещи - частна общинска собственост, могат да се внасят в капитала под формата на непарична вноска в публични предприятия - еднолични търговски дружества, и търговски дружества, в които Община Лъки е съдружник или акционер, с решение на Общинския съвет, взето с мнозинство от две трети от общия брой на общинските съветници по реда предвиден в Търговския закон.

**(2)**Внесеното имущество по ал. 1 престава да бъде общинско и става собственост на съответното дружество.

**Чл. 9.** Имоти и вещи, придобити от общината при ликвидация на търговски дружества с общинско участие в капитала, придобиват статут на частна общинска собственост и се управляват от кмета на Община Лъки, освен ако с решение на Общинския съвет не е указано друго.

**Чл. 10. (1)** По решение на Общинския съвет, прието с мнозинството по чл. 8, ал. 1, внесено имущество в капитала на публично предприятие - еднолично търговско дружество, може да бъде извадено от капитала на дружеството. В този случай капиталът на дружеството се намалява със стойността на извадените от него имоти или вещи.

**(2)**Имотите и вещите, със стойността на които е намален капиталът на публичните предприятия - еднолични търговски дружества, стават общинска собственост от влизането в сила на решението по ал. 1 и се управляват от кмета на Община Лъки, освен ако с решение на Общинския съвет не е указано друго. Характерът на собствеността (публична или частна) се определя по реда на чл. 6 от Закона за общинската собственост.

**РАЗДЕЛ III**

**ОРГАНИ НА ТЪРГОВСКИ ДРУЖЕСТВА, В КОИТО ОБЩИНАТА ИМА УЧАСТИЕ В КАПИТАЛА**

**Чл. 11**. (1) Органи на управление на еднолични общински търговски дружества са:

1. при еднолично дружество с ограничена отговорност:

а) Общинският съвет като едноличен собственик на капитала;

б) управител на едноличното дружество с ограничена отговорност.

2. при еднолично акционерно дружество:

а) общинският съвет като едноличен собственик на капитала;

б) съвет на директорите, респ. управителен и надзорен съвет на едноличното акционерно дружество.

(2) Членовете на органите за управление се избират от общинския съвет.

(3) Общинският съвет осъществява контрол върху дейността на органите на управление на едноличните търговски дружества с общинско участие в капитала.

**Чл. 12.** (1) Органите за управление на търговските дружества с общинско участие в капитала, в които общината е съдружник или акционер, се избират съобразно реда и условията, посочени в Търговския закон.

(2) Общинският съвет избира представителите на общината в органите на управление на търговските дружества с общинско участие в капитала, при условията и по реда на Търговския закон, Закона за местното самоуправление и местната администрация и съгласно дружествените договори или уставите на тези дружества.

(3) Представителят на Общината в общото събрание на съдружниците или акционерите, гласува по всички въпроси от дневния ред, съгласно пълномощно, което отразява решението на Общинския съвет по всички въпроси от дневния ред на общото събрание.

(4) Пълномощното, заедно със заверен препис от решението на Общинския съвет, се предава в началото на заседанието на неговия председател. Пълномощните се издават от председателя на Общинския съвет или от изрично писмено определен от него заместник-председател. Към пълномощното се прилага заверен препис от решението на Общинския съвет, според което се извършва упълномощаването, както и решението на Общинския съвет, с което е избран представителят по чл. 21, ал. 1, т. 9 от ЗМСМА.

(5) Освен лицата по предходната алинея, представител в общите събрания на акционерите или съдружниците за притежаваните от общината акции или дялове от капитала на търговските дружества, без право на глас за вземане на решения, когато не е определен като такъв на основание чл. 21, ал. 1, т. 9 от ЗМСМА, е и Кметът на Общината, на основание чл. 44, ал. 1, т. 15 от ЗМСМА.

(6) На заседанието на Общото събрание на търговското дружество, представителят на общината, избран от Общинския съвет по чл. 21, ал. 1, т. 9 от ЗМСМА взема участие в гласуването, съобразно пълномощното и решението на Общинския съвет.

(7) Общинският съвет може да упълномощи Кмета на общината, зам.-кмет или трето лице да представлява Община Лъки в общото събрание на търговското дружество, в което общината е съдружник или акционер.

(8) Представителите на общината в търговските дружества, в които Община Лъки е съдружник или акционер, защитават нейните интереси при осъществяване на дейността на дружествата. Те внасят информация за икономическите резултати и финансовото състояние на дружествата всяко шестмесечие до общинския съвет и до кмета на общината.

(9) Когато в търговското дружество, в капитала на което се внася непаричната вноска, има и частно участие, общината има блокираща квота при вземането на следните решения:

1. изменение на устава или на дружествения договор;

2. увеличаване и намаляване на капитала;

3. сключване на сделките по чл. 236, ал. 2 от Търговския закон;

4. извършване на разпоредителни сделки с имущество - предмет на непарична вноска на публичния съдружник;

5. преобразуване и прекратяване на дружеството.

**РАЗДЕЛ IV**

**УПРАВЛЕНИЕ НА ЕДНОЛИЧНИТЕ ТЪРГОВСКИ ДРУЖЕСТВА**

**Чл. 13**. (1) Общинският съвет, упражняващ правата на общината като едноличен собственик на капитала на дружества с ограничена отговорност, взема решения относно:

1. приемане, изменяне и допълване учредителния акт на дружеството;

2. образуване, преобразуване и прекратяване на дружеството;

3. увеличаване или намаляване на капитала;

4. приемане анализ на стопанската дейност, годишния финансов отчет и баланса на дружеството, разпределение на печалбата и нейното изплащане;

5. назначаване и освобождаване на регистрирани независими одитори за проверка на годишния финансов отчет по предложение на управителя, след направено предварително проучване и представяне на Кмета на Община Лъки на най-малко две оферти;

6. утвърждаване ежегодната бизнес задача на дружеството;

7. избиране на управител, освобождаване от отговорност;

8. одобряване на бизнес програмата;

9. откриване или закриване на клонове;

10. участие в други търговски дружества и одобряване на проектоустава или проекта на дружествения договор;

11. придобиване или отчуждаване на недвижими имоти и вещни права върху тях;

12. предявяване искове на дружеството срещу управителя и назначаване представител за водене на процеси срещу него;

13. допълнителни парични вноски;

14. придобиване или разпореждане с дялове и акции, собственост на дружеството в други дружества;

15. сключване на договори за заем, респ. кредит от дружеството и съответното обезпечаване чрез залог или ипотека върху дълготрайните му активи;

16. назначаване ликвидатори при прекратяване на дружеството и определяне срока на ликвидацията;

17. даване на разрешение за сключване на съдебна или извънсъдебна спогодба, с която се признават задължения или се опрощава дълг;

18. даване на разрешение за сключване на договори за съвместна дейност; за поемане на менителнични задължения;

19. решаване и други въпроси, предоставени в негова компетентност от закона или от учредителния акт на дружеството.

(2) Общинският съвет може да взема решения по всеки друг въпрос, отнасящ се до управление на дружеството, който не е от компетентността на друг орган.

(3) Предложения за вземане на решения по ал. 1 до Общинския съвет могат да правят Кметът, зам.-кмета, общинските съветници.

**Чл. 14.** (1) Общинският съвет, упражняващ правата на общината като едноличен собственик на капитала на общинските еднолични акционерни дружества, взема решение относно:

1. приемане, изменение и допълване устава на дружеството;

2. увеличаване или намаляване капитала на дружеството;

3. образуване, преобразуване и прекратяване на дружеството;

4. определяне на членовете на съвета на директорите, респ. на надзорния съвет;

5. одобряване на бизнес програмата;

6. назначаване и освобождаване на регистрирани независими одитори за проверка на годишния финансов отчет;

7. приемане на годишния финансов отчет, след проверка по предходната точка; изплащане на дивидент; попълване на фонд „Резервен”;

8. освобождаване от отговорност на членовете на съвета на директорите, респ. на надзорния съвет;

9. издаването на акции и облигации;

10. придобиването или отчуждаването на недвижими имоти и вещни права върху тях;

11. участие на дружеството в други търговски или граждански дружества;

12. сключване на договори за заем, респ. кредит от дружеството и съответното обезпечаване чрез залог или ипотека върху дълготрайните му активи;

13. назначаване ликвидатори при прекратяване на дружеството, освен в случай на несъстоятелност;

14. даване разрешение за сключване на съдебна или извънсъдебна спогодба, с която се признават задължения или се опрощава дълг;

15. даване разрешение за сключване на договори за съвместна дейност; за поемане на менителнични задължения;

16. решава и други въпроси, предоставени в негова компетентност от закона или от устава на дружеството.

(2) Съветът на директорите:

1. представлява дружеството;

2. възлага управлението на дружеството на един от своите членове - изпълнителен член;

3. одобрява щатното разписание на дружеството;

4. решава всички въпроси, които не са от изключителната компетентност на Общинския съвет.

(3) Управителният съвет:

1. управлява и представлява дружеството под контрола на надзорния съвет;

2. решава всички въпроси, които не са от изключителната компетентност на Общинския съвет и на надзорния съвет.

(4) Надзорният съвет:

1. избира членовете на управителния съвет, определя тяхното възнаграждение и може да ги заменя по всяко време;

2. представлява дружеството само в отношенията с управителния съвет;

3. решава всички въпроси, които не са от изключителната компетентност на общинския съвет.

 (5) При общинските еднолични акционерни дружества с двустепенна система на управление договорите за възлагане на управлението се сключват между председателя на надзорния съвет и всеки член на управителния съвет

(6) При общинските еднолични акционерни дружества с едностепенна система на управление отношенията между дружеството и изпълнителния член на съвета на директорите (изпълнителен директор) се уреждат с договор за възлагане на управлението, сключен чрез председателя на съвета на директорите.

(7) При общинските еднолични акционерни дружества с едностепенна система на управление договорите за възлагане на управлението с членовете на съвета на директорите, които не са изпълнителни членове, се сключват от името на дружеството, чрез кмета на общината.

**Чл. 15**. (1) Управлението и контролът на общинските еднолични търговски дружества се възлагат с договори за управление и контрол след провеждането на конкурс и решение на Общински съвет. Договорите се сключват от Кмета на общината, упълномощен за това от Общинския съвет, с управителния, съответно контролния орган на дружеството за срок от пет години.

(2) Управлението и контролът на общинските еднолични търговски дружества – лечебни заведения, се възлагат с договори за управление и контрол след провеждането на конкурс и решение на Общински съвет. Договорите се сключват от Кмета на общината, упълномощен за това от Общинския съвет, с управителния, съответно контролния орган на дружеството за срок от три години.

(3) Общинските лечебни заведения - еднолични акционерни дружества, имат едностепенна система на управление. Съветът на директорите на общинските лечебни заведения за болнична помощ се състои от трима членове.

(4) Членовете на органите на управление и контрол на общинските лечебни заведения и на лечебните заведения с общинско участие в капитала, които са публични предприятия по смисъла на Закона за публичните предприятия, се избират и назначават след провеждане на конкурс по реда на Закона за публичните предприятия.

**Чл. 16.** Договорът за управление и контрол на общинско еднолично търговско дружество с ограничена отговорност се сключва въз основа на конкурс, проведен по реда и при условията на тази Наредба, или по решение на Общинския съвет за пряк избор - когато се налага назначаването на временен управител до провеждане на конкурс или при прекратяване на сключения договор.

**Чл. 17**. (1) Договорите с управителите, контрольорите, директорите/членовете на съветите на директорите на търговски дружества, в които общината е едноличен собственик на капитала, се прекратяват с изтичане срока на договора.

(2) Договорите по ал. 1 могат да бъдат прекратени предсрочно в следните случаи:

1. по взаимно съгласие на страните.

2. при смърт или поставяне под запрещение.

3. подаване на молба за освобождаване с предизвестие не по-малко от 3 месеца.

4. обективна невъзможност да изпълнява задълженията си повече от 6 месеца.

5. по решение на общинския съвет с предизвестие от 1 месец.

6. при осъждане за извършено умишлено престъпление от общ характер.

7. несъвместимост с изискванията по чл. 20 и чл. 23, ал. 2 от Закона за публичните предприятия.

8. тежко нарушение или системно неизпълнение на служебните задължения.

9. влизане в сила на акт, с който е установен конфликт на интереси по Закона за противодействие на корупцията и за отнемане на незаконно придобитото имущество.

10. неизпълнение на заложените показатели в одобрената бизнес програма.

11. при преобразуване или прекратяване на общинското еднолично търговско дружество.

12. при възникване на някое от обстоятелствата, обуславящо забрана или ограничение за лицето за изпълнение на съответните функции.

13. при неизпълнение на решение на Общински съвет.

14. при настъпване на трайно влошаване на финансовите резултати в дружеството, произтекли от действия или бездействия на лицето.

15. при представяне на Общински съвет и на Кмета на общината на невярна информация за състоянието на дружеството.

16. при констатирано нарушение на закона, извършено при или по повод изпълнението на задълженията по договора или нарушаване на настоящата наредба.

17. при други условия, посочени в договора.

(3) Договорите за управление и контрол с членовете на управителните и контролни органи на общинските лечебни заведения се прекратяват при:

1. смърт;

2. подаване на молба за освобождаване;

3. обективна невъзможност да изпълнява задълженията си за повече от 6 месеца;

4. осъждане за извършено умишлено престъпление от общ характер;

5. несъвместимост с изискванията по чл. 20 и чл. 23, ал. 2 от Закона за публичните предприятия;

6. тежко нарушение или системно неизпълнение на служебните задължения;

7. влизане в сила на акт, с който е установен конфликт на интереси по Закона за противодействие на корупцията и за отнемане на незаконно придобитото имущество.

8. освобождаване от длъжност поради неизпълнение на заложените показатели в одобрената бизнес програма.

 (4) В случай на предсрочно прекратяване на договорите за възлагане на управление и контрол по ал. 2 или ал. 3, Общинският съвет може временно, до провеждане на конкурс, но за срок не по-дълъг от 6 месеца, да избере нов управител, контрольор, изпълнителен директор/член на съвета на директорите, без провеждане на конкурсна процедура.

 **(5)** Предсрочното прекратяване на договор с управител, член на съвет на директорите или контрольор се извършва с мотивирана писмена заповед на Кмета на общината. С прекратяването на договора с член на съвета на директорите се счита прекратен и сключеният със същото лице договор като изпълнителен директор на еднолично акционерно дружество.

**(6)** Извън случаите по ал. 2 или ал. 3, решение за предсрочно прекратяване на договор за възлагане на управлението на общинско публично предприятие може да се приеме и от Общинския съвет с мнозинство 2/3 от всички съветници.

**Чл. 18**. (1) Общинският съвет взема решение за прекратяване на общинските еднолични търговски дружества.

(2) Общинският съвет взема решение за назначаване на ликвидатори, както и одобрява договорите с тях и определя срок за завършване на ликвидацията.

(3) В договора с ликвидаторите се определят:

1. Правата и задълженията на страните.

2. Размерът на възнаграждението и начинът на плащането му.

3. Отговорността на страните при неизпълнение на договора.

4. Срокът за приключване на работата.

(4) Договорите с ликвидаторите се сключват от Кмета на общината след решение на Общинския съвет.

(5) Не могат да бъдат назначавани за ликвидатори лица, които:

1. от свое или от чуждо име извършват търговски сделки.

2. са съдружници в събирателни, командитни дружества и в дружества с ограничена отговорност.

3. са лишени с присъда или с административно наказание от правото да заемат материалноотчетническа длъжност.

4. заемат висша публична длъжност по чл. 6, ал. 1, т. 1 - 38 и 41 - 45 от Закона за противодействие на корупцията и за отнемане на незаконно придобитото имущество.

5. са държавни служители или работят по трудово правоотношение в държавна или общинска администрация.

(6) Ликвидатор на общинско еднолично търговско дружество – лечебно заведение, може да бъде лице, което:

1. има висше образование на образователно-квалификационна степен "магистър" по медицина, дентална медицина, икономика или право;

2. не е лишено от правото да заема материалноотчетническа длъжност;

3. не е било член на изпълнителен или контролен орган или неограничено отговорен съдружник в дружество, когато то е прекратено поради несъстоятелност, ако са останали неудовлетворени кредитори.

 (7) Ликвидаторите представят отчет за резултатите от дейността си до края на месеца, следващ всяко тримесечие, пред Общински съвет и Кмета на общината.

**РАЗДЕЛ V**

**ЗАДЪЛЖЕНИЯ НА ПРЕДСТАВИТЕЛИТЕ НА ОБЩИНАТА В ТЪРГОВСКИТЕ ДРУЖЕСТВА, В КОИТО ТЯ Е СЪДРУЖНИК ИЛИ АКЦИОНЕР**

**Чл. 19.** (1) Представителите на общината в дружества с ограничена отговорност, в които общината е съдружник, правят изявления, извършват действия и изразяват становища само след предварително писмено съгласие на Общинския съвет под формата на решение, когато се касае до следните въпроси:

1. изменяне и допълване на дружествения договор;
2. приемане или изключване на съдружник, даване на съгласие за прехвърляне на дружествен дял;
3. намаляване или увеличаване капитала на дружеството;
4. придобиване и отчуждаване на недвижими имоти и вещни права върху тях;
5. решение за допълнителни парични вноски;
6. решение за участие в капитала на други търговски дружества;
7. учредяване на обезпечения в полза на трети лица;
8. сключване на договори за заем, респ. кредит с трети лица;
9. учредяване на ипотека или залог върху дълготрайни активи на дружеството;
10. преобразуване и прекратяване на дружеството.
11. даване на съгласия за сключване на съдебна или извънсъдебна спогодба, с която се опрощава дълг или се признават задължения;
12. решаване и на други въпроси, предоставени в компетентност на Общинския съвет от закона или от учредителния акт.

**Чл. 20** (1) Представителите на общината в акционерни дружества, в които тя е акционер, правят изявления, извършват действия и изразяват становища само след предварително писмено съгласие на Общинския съвет под формата на решение, когато се касае до следните въпроси:

1. изменяне или допълване на устава на дружеството;
2. намаляване или увеличаване капитала на дружеството;
3. преобразуване и прекратяване на дружеството;
4. вземане на решения за участие в други дружества, като Общинският съвет одобрява проекта за устав или договор;
5. даване на разрешение за придобиване или разпореждане с дялове или акции - собственост на дружеството, в други дружества;
6. учредяване на обезпечения в полза на трето лице;
7. сключване на договори за кредит, респ. заем с трети лица, договори за съвместна дейност, поемане на менителнични задължения;
8. даване на разрешение за разпоредителни сделки с ДМА на дружеството;
9. учредяване на ипотека и/или залог върху дълготрайни активи на дружеството;
10. одобряване на годишния финансов отчет след заверка от регистрирания одитор, разпределяне на печалбата и изплащане на дивиденти;
11. избиране и освобождаване на членовете на Съвета на директорите, съответно на Надзорния съвет и определяне на възнаграждението на членовете на Надзорния съвет, съответно на членовете на Съвета на Директорите, на които няма да бъде възложено управлението;
12. освобождаване от отговорност на членовете на Съвета на Директорите, съответно на Надзорния съвет и на Управителния съвет.

(2) При избор на членове на съвети на директорите или на надзорни съвети в дружествата по ал. 1, упълномощеното от Общински съвет лице, представляващо общината в общото събрание, предлага брой членове, съответен на не по-малко от пропорционалното участие на общината в капитала на търговското дружество.

**Чл. 21**. В десетдневен срок след провеждане на Общите събрания на търговските дружества, представителите на Общината представят на Общинския съвет и на Кмета на Общината отчет за участието си в Общото събрание, протокол от заседанието на събранието, както и всички материали, получени във връзка със заседанието.

**РАЗДЕЛ VI**

**УПРАВЛЕНИЕ И РАЗПОРЕЖДАНЕ С ДЪЛГОТРАЙНИ АКТИВИ НА ДРУЖЕСТВОТО**

**Чл. 22.** (1) Общинските публични предприятия могат да сключват всякакви разрешени от закона сделки съобразно определения им предмет на дейност и при спазване правилата на тази наредба.

**(2)** Сделки за строителство, доставки и услуги се извършват по реда на тази наредба, освен ако не са задължително приложими разпоредбите на Закона за обществените поръчки.

**Чл. 23. (1)** Сключването на сделки за разпореждане или управление на ДМА на общинските публични предприятия се извършва след провеждане на публичен търг или публично оповестен конкурс. Търгът или конкурсът се провеждат при условията и по реда на ***глава шеста*** от Наредба за реда за придобиване, управление и разпореждане с общинското имущество / НРПУРОИ /, която е приета с **решение № 50** от **27.04.2016 год.** на Общински съвет – град Лъки, на основание **чл.8, ал.2** от Закона за общинската собственост.

**(2)** Редът по предходната алинея не се прилага при сключването на договори:

1. с други публични предприятия, в които Община Лъки е едноличен собственик на капитала, мажоритарен съдружник или акционер;

2. с Община Лъки;

3. с организации на бюджетна издръжка от Община Лъки.

4. за наем, при пазарна наемна цена, с лица, предоставящи административни, комунални и социални услуги на населението. Цената се определя с решение на Общинския съвет, като тя не следва да бъде по-ниска от ТАРИФА № 1 за наемите на общински недвижими имоти в община Лъки, област Пловдивска, която е приета с решение № 54 от 27.04.2016 год. на Общински съвет – град Лъки, област Пловдив.

5. с държавата, други общини или търговски дружества, в които държавата или друга община е едноличен собственик на капитала.

**(3)**Сключването на договорите по предходната алинея се извършва след решение на Общинския съвет. Не се изисква решение на Общинския съвет за сключване на договори за наем за срок до 3 години на недвижими имоти и други дълготрайни активи, с балансова стойност, която не надхвърля 5 на сто от общата балансова стойност на дълготрайните активи към 31 декември на предходната година, с изключение на случаите по т.4.

**Чл. 24.** Сделки за разпореждане чрез продажба, замяна или учредяване на вещни права върху недвижими имоти на общинските публични предприятия, се извършват след даване на съгласие с решение на Общинския съвет, по реда и условията на Наредба за реда за придобиване, управление и разпореждане с общинското имущество по чл.8, ал.2 от Закона за общинската собственост.

 **(2)** Сделки за разпореждане с движими вещи или за управление /вкл. отдаване под наем/ на недвижими имоти и движими вещи от ДМА на общинските публични предприятия се сключват след предварително писмено съгласие на Кмета на Общината и по реда и условията на Наредба за реда за придобиване, управление и разпореждане с общинското имущество / НРПУРОИ / по чл.8, ал.2 от Закона за общинската собственост.

**Чл. 25.** Общински публични предприятия – еднолични търговски дружества, в чиито основен предмет на дейност е отдаване под наем, прилагат реда и процедурите на тази наредба, като:

1. решение за провеждане на търг или конкурс за отдаване под наем се приема от управителния орган на самото дружество, без да е необходимо съгласуване с Общинския съвет или Кмета на общината

2. разгласяването на търга или конкурса се извършва по ред, определен от управителния орган на дружеството

3. началните наемни тръжни цени не могат да бъдат по-ниски от определените с наредба на Общинския съвет

4. комисията за провеждане на търга е в състав от трима членове, определени от управителния орган на дружеството

5. при липса на кандидати за участие не се обявяват повторни, а се провеждат нови търгове

6. заповедта на управителя /изп. директор/ на дружеството за определяне на спечелил участник в търга подлежи на предварително изпълнение

**РАЗДЕЛ VІІ**

**Възлагане на управлението на търговски дружества с общинско участие в капитала**

**Чл. 26.** (1) Управлението и контролът на едноличните търговски дружества с общинско участие се възлага с договори за управление и контрол, сключени от Кмета на общината, след решение на Общински съвет Лъки, със съответния управител, членове на съвета на директорите или надзорен съвет, като контролът върху изпълнението им се упражнява от Кмета на община Лъки и от Общински съвет Лъки.

(2) Възлагането на управлението на търговски дружества, в които Общината е съдружник или акционер, става с договор за управление при условията и по реда на Търговския закон.

**Чл. 27.** (1) Управители и контрольори на общински еднолични търговски дружества с ограничена отговорност могат да бъдат само физически лица, с висше образование и най – малко 5 години професионален опит, съответстващ на спецификата на осъществяваните от публичното предприятие дейности, както и да отговарят на изискванията на чл. 20, ал. 1 от Закона за публичните предприятия.

(2) Управители на общински търговски дружества – лечебни заведения могат да бъдат само физически лица, които притежават образователно-квалификационна степен "магистър" по медицина, съответно дентална медицина, с придобита специалност, и квалификация по здравен мениджмънт или лица с образователно-квалификационна степен "магистър" по икономика и управление, и с придобита образователна и/или научна степен, специалност или преминато обучение за повишаване на квалификацията по чл. 43 от Закона за висшето образование в областта на здравния мениджмънт; имат най-малко пет години трудов стаж като лекар, съответно лекар по дентална медицина, или икономист.

 (3) Членове на Съвета на директорите и членове на Надзорния съвет на общинските еднолични акционерни дружества могат да бъдат физически лица с висше образование и управленски опит, както и да отговарят на изискванията на чл. 21 ал. 1 от Закона за публичните предприятия. Броят на членовете на Съвета на директорите или на Надзорния съвет на общинските еднолични акционерни дружества е от три до пет души, като не по-малко от 1/3 от състава им трябва да е от независими членове съгласно чл. 22, ал. 1 от Закона за публичните предприятия.

(4) Управлението на еднолични търговски дружества се възлага след провеждане на конкурс по ред и условия, подробно описани в Раздел VІІІ от настоящата Наредба.

(5) Избраният управител на общинско еднолично търговско дружество – лечебно заведение има право да практикува в управляваното от него лечебно заведение специалността си за поддържане на квалификацията по утвърден график на лечебното заведение до четири часа дневно, без право на допълнителни часове от РЗОК. Графикът се изготвя съгласно Закона за лечебните заведения и Националния рамков договор. Възнаграждението за извършването на тази дейност се определя съобразно Вътрешните правила за работна заплата на лечебното заведение

 (6) Разпоредбата на ал. 4 не се прилага, когато Общинския съвет назначава временен управител, временен директор/съвет на директорите или надзорен съвет до провеждане на конкурс.

(7) В тримесечен срок от назначаването на временния управител, съответно на временния съвет на директорите или надзорен съвет, се обявява конкурс за възлагане на управлението на търговското дружество.

(8) Месечното възнаграждение на управителя на общинско еднолично търговско дружество се определя съгласно Раздел X, с изключение на първоначалното тримесечно възнаграждение на новоизбрания управител, което е в размер на 2 (две) минимални работни заплати за страната на месец. Възнаграждение в размер на 2 /две/ минимални работни заплати за страната на месец се изплащат на управителя и когато дружеството е преустановило дейността си поради лоши метеорологични условия или поради преустановяване на дейността му вследствие на мерките и ограниченията, наложени по време на извънредна епидемична обстановка в страната със заповед на Министъра на здравеопазването.

 **Чл. 28**. **(1)** Договорите за управление уреждат:

1. правата и задълженията на страните;

2. размерът на възнаграждението и начинът на плащането му;

3. отговорността на страните при неизпълнение на договора;

4. основанията за прекратяване на договора;

5. размерът на паричната гаранция, която те дават за своето управление, но не по-малко от 3-месечното им брутно възнаграждение;

6. взаимоотношенията между страните в периода от прекратяване на договора до заличаване на името на освободения член на орган за управление или контрол в Търговския регистър.

**(2)** Гаранцията по ал. 1, т. 5 се връща след прекратяването на договора и след решение на Общинския съвет за освобождаване от отговорност, в 14 дневен срок от влизане в сила на решението.

**(3)**Органите на управление на публичните предприятия - еднолични търговски дружества имат право да ползват 30 (тридесет) платени неприсъствени дни в рамките на една календарна година, извън празничните и почивни дни. Неизползваните платени неприсъствени дни не могат да бъдат прехвърляни в следваща година, както и не могат да бъдат финансово компенсирани или обезщетявани при прекратяване на договора за управление.

**Чл. 29.** (1) Управителят/изпълнителният директор или управителният съвет на търговските дружества с общинско участие в капитала се задължават да изготвят ежегодно бизнес задача на дружеството за следващата година и да я представят на Общинския съвет до 30 ноември на предходната година.

(2) Бизнес задачата по ал. 1 следва да е изготвена в съответствие с бизнес програмата за срока на управление и да има следното съдържание: структура на приходите и разходите, финансов резултат, източници на финансиране, инвестиции и иновации, управление на активите, управление на персонала, вкл. щатно разписание, както и показатели за финансово-икономически анализ.

(3) Органите на управление на едноличните търговски дружества с общинско участие в капитала в срок до края на месеца, следващ първо, второ и трето тримесечие, представят на Общински съвет и на Кмета на Община Лъки писмен отчет за дейността си, който съдържа най-малко следната информация:

1. анализ на финансовото и икономическото състояние на дружеството;

2. анализ и оценка на степента на изпълнение на бизнес-програмата по показателите, заложени в нея;

3. изпълнение на мероприятията, включени в бизнес-програмата, съответно етапа на изпълнение;

4. съществуващи проблеми и мерки за тяхното отстраняване;

5. информация за изразходваните средства за реклама, спонсорство и дарения.

**Чл. 30.** Управителят/изпълнителният директор или управителният съвет на търговските дружества с общинско участие, са длъжни в срок до 25 април на следващата година да представят на Кмета и на Общински съвет годишен отчет за дейността на дружеството, който включва:

1. годишен финансов отчет, съставен съгласно приложимите счетоводни стандарти (счетоводен баланс, отчет за приходите и разходите, отчет за собствения капитал, отчет за паричните потоци и приложенията към тях);

2. годишен доклад за дейността, изготвен съгласно Закона за счетоводството и Търговския закон, включващ и анализ на изпълнението на финансовите и нефинансовите цели;

3. нефинансова декларация по чл. 48 от Закона за счетоводството, както и отчети за оценка на риска, човешките ресурси и трудовите отношения, устойчивостта, въздействието върху околната среда, сделките между свързани лица и отчет за членовете на управителните и контролни органи, включително отчет за тяхното възнаграждение, отчет за изпълнение на възложените задължения за извършване на обществени услуги и на целите на публичната политика;

4. аналитична отчетност на приходите и разходите на предприятието за изпълнение на възложените му задължения за извършване на обществена услуга или за изпълнение на цели на публичната политика;

 5. доклад и въпросник за самооценка на състоянието на системите за финансово управление и контрол, изготвени съгласно Закона за финансовото управление и контрол в публичния сектор;

**РАЗДЕЛ VІІІ**

**РЕД И УСЛОВИЯ ЗА ПРОВЕЖДАНЕ НА КОНКУРСИТЕ ЗА ВЪЗЛАГАНЕ НА УПРАВЛЕНИЕТО НА ЕДНОЛИЧНИ ТЪРГОВСКИ ДРУЖЕСТВА С ОБЩИНСКО УЧАСТИЕ**

**Чл. 31. (1)**Общинският съвет с решение обявява откриването на процедура за избор на членове на управителен или контролен орган на публично предприятие - еднолично търговско дружество с общинско участие в капитала, определя критериите за подбор и методиката за оценка на кандидатите, в съответствие с чл. 21, ал. 2 и ал. 3 от Закона за публичните предприятия и действащото законодателство, и взема решение за назначаване на комисия за номиниране, като определя състава й.

**(2)** Решението на Общински съвет Лъки следва да съдържа:

 1. Предмета на конкурса.

 2. Минимални и специфични изисквания към кандидатите.

 3. Необходимите документи, мястото и срока, в който да бъдат подадени.

 4. Критериите за оценка на бизнес-програмите на кандидатите.

**(3)**Критериите за подбор и методиката за оценка на кандидатите се предоставят на комисията за номиниране преди стартиране на конкурсната процедура.

**Чл. 32. (1)** Минималните изисквания към кандидатите са:

1. да имат завършено висше образование;

2. да имат най – малко 5 години професионален опит, съответстващ на спецификата на осъществяваните от публичното предприятие дейности;

3. да не са поставени под запрещение;

4. да не са осъждани за умишлено престъпление от общ характер;

5. да не са лишени от правото да заемат съответната длъжност;

6. да не са обявени в несъстоятелност като едноличен търговец или неограничено отговорен съдружник в търговско дружество, обявено в несъстоятелност, ако са останали неудовлетворени кредитори;

7. да не са били член на управителен или контролен орган на дружество, съответно кооперация, прекратени поради несъстоятелност през последните две години преди назначаването, ако са останали неудовлетворени кредитори;

8. да не са съпруг/съпруга или лице във фактическо съжителство, роднина по права линия, по съребрена линия - до четвърта степен включително, и по сватовство - до втора степен включително, на управител или член на колективен орган за управление и контрол на същото публично предприятие;

9. да не заемат висша публична длъжност по чл. 6, ал. 1, т. 1 - 38 и 41 - 45 от Закона за противодействие на корупцията и за отнемане на незаконно придобитото имущество;

10. да не са членове на политически кабинет, кмет, зам.-кмет или секретар на община;

11. да не извършват търговски сделки от свое или от чуждо име;

12. да не са съдружници в събирателни, в командитни дружества и в дружества с ограничена отговорност;

13. да не са управител или член на изпълнителен или контролен орган на друго публично предприятие;

14. да отговарят на други изисквания, предвидени в устава на дружеството.

**(2)** Не могат да бъдат управители и изпълнителни членове на съветите на директорите и на управителните съвети лица, които работят по трудов договор или по служебно правоотношение.

 **(3)** Общинският съвет може да приеме и други подходящи критерии, с оглед предмета на дейност на публичното предприятие.

**(4)** Необходимите документи за участие в конкурса са: заявление; мотивационно писмо; автобиография; заверено копие от диплома за завършено висше образование; документ, удостоверяващ придобит професионален опит (трудова книжка, служебна книжка, осигурителна книжка и др.); декларация, че кандидатът не е лишен от правото да упражнява търговска дейност; препоръка от последната месторабота, освен за кандидатите, които досега са заемали длъжността и други документи, които се посочват по преценка на Общинския съвет в решението.

**Чл. 33.** **(1)** Конкурсът за избор на управители на търговските дружества се провежда на три етапа:

1. Проверка на съответствието на представените документи с предварително обявените изисквания и критериите за подбор.

2. Представяне от кандидатите на бизнес-програма на търговското дружество за целия срок на договора за управление, изготвена в съответствие с бизнес-задачата и стратегията за развитие на дружеството.

3. Провеждане на събеседване с кандидатите.

 **(2)** Оценката за всеки етап от процедурата се определя по шестобалната система, като максималната оценка, която кандидат може да получи на всеки от етапите на процедурата е „Отличен 6“ при точност на оценката 0,25.

**(3)** Минималната допустима оценка за всеки етап от процедурата е „мн. добър 4,50“.

**(4)**Кандидат, получил оценка по-ниска от „много добър 4,50“, се отстранява от конкурсната процедура.

**(5)** Критериите за оценка на бизнес-програмите на кандидатите са:

1. Степен на реална приложимост на бизнес-програмата;

2. Съответствие на бизнес-програмата с целите на бизнес-задачата на дружеството;

3. Съответствие на бизнес-програмата с нормативната уредба.

**Чл. 34. (1)** С решението по чл. 31, ал. 1, Общинският съвет определя комисия за номиниране и провеждане на конкурса и определя нейния председател. В състава на комисията може да се включват изявени специалисти в областта на предмета на дейност на дружеството.

**(2)** Въз основа на решението на Общински съвет по чл. 31, ал. 1, Кмета на община Лъки издава заповед, в която определя поименния състав на комисията, минималните и специфичните изисквания за заемане на длъжността, условията на конкурса, необходимите документи, мястото и сроковете за подаването им.

**(3)** Комисията по ал. 1 е в състав от 5 души, от които поне един правоспособен юрист и един магистър по икономика, а за публичните предприятия — лечебни заведения и един магистър по медицина.

**(4)** Заседанията на комисията са редовни при присъствие на повече от 2/3 от членовете.

**(5)** На заседанията на комисията се води протокол, в който се съдържат взетите решения и който се подписва от всички присъстващи на заседанието членове.

**(6)** Решенията на комисията се вземат с мнозинство повече от половината от броя на присъстващите членове.

**(7)**Преди започване на работа, председателят и членовете на комисията подписват декларация за неразгласяване на обстоятелствата, станали им известни във връзка с конкурса.

**Чл. 35. (1)** В комисията за номиниране се включват лица, които:

1. не са осъждани за умишлено престъпление от общ характер;

2. притежават най-малко образователно-квалификационна степен „бакалавър“.

**(2)** Пълномощията на член на комисията се прекратяват предсрочно в следните случаи:

1. при смърт или поставяне под запрещение;

2. при прекратяване на служебното или трудово правоотношение с Община Лъки - за представителите на администрацията в комисията;

3. при предсрочно прекратяване на мандата на член на Общинския съвет;

4. при обективна невъзможност да изпълнява задълженията си повече от 3 месеца;

5. при влязла в сила присъда за умишлено престъпление от общ характер;

6. по негово искане или по решение на Общинския съвет;

7. при тежко нарушение или системно неизпълнение на задълженията, свързани с работата на Комисията - по решение на Общинския съвет.

**Чл. 36. (1)** В 7-дневен срок от влизане в сила на решението на Общински съвет по чл. 31, ал. 1, Комисията за номиниране и провеждане на конкурса публикува на интернет страницата на Община Лъки и в един централен вестник публична покана, в която се съдържа информация за:

1. позицията, за която се кандидатства;

2. публичното предприятие;

3. изискванията към кандидатите;

4. критериите за подбор;

5. критериите и методиката за оценка на кандидатите;

6. изискуемите документи;

7. начина за комуникация с Комисията;

8. краен срок за представяне на документите.

 **(2)** Комисията за номиниране и провеждане, чрез администрацията на Община Лъки предоставя на допуснатите кандидати информация за дружеството, включваща: годишните финансови отчети и годишните доклади за дейността на дружеството за последните 3 години, последния междинен финансов отчет и последния доклад на регистрирания одитор (ако има избран такъв).

**Чл. 37 (1)** Документите на кандидатите за участие в конкурса се приемат в 15-дневен срок след публикуване на обявата, в деловодството на Община Лъки.

**(2)** Заявленията за участие в конкурса, заедно с необходимите документи се подават в запечатан непрозрачен плик, върху който се изписва името на кандидата и дружеството за което кандидатства и се завеждат в специален регистър по реда на тяхното постъпване. За всяко постъпило заявление се издава входящ номер на подателя му, датата и часът на приемането му.

**Чл. 38. (1)** В седемдневен срок след изтичане на срока за подаване на документи от кандидатите, комисията за номиниране и провеждане на конкурса разглежда всяко постъпило заявление, като преценява дали са представени всички необходими документи и дали те удостоверяват изпълнението на минималните и специфичните изисквания, определени в решението на Общинския съвет. В случай, че комисията констатира, че не са представени всички необходими документи или представените такива са нередовни, комисията уведомява писмено на посочен от тях адрес или по електронна поща кандидатите и дава възможност в тридневен срок от получаване на уведомлението да остранят нередовностите.

**(2)** До участие в конкурса не се допускат лица, които не са представили всички необходими документи, включително в допълнително предоставения срок, или представените документи не удостоверяват изпълнението на изискванията, определени в решението на Общинския съвет.

**(3)** Проверката за несъвместимост на независимите членове по чл. 23, ал. 2 от Закона за публичните предприятия на органите на управление и контрол на публичните предприятия, се извършва от комисията по номиниране, при проверката за допустимост на кандидата.

**(4)** Комисията съставя протокол за допуснатите кандидати за членове на органите на управление и контрол.

**Чл. 39. (1)** В 3-дневен срок от датата на изготвяне на протокола по чл. 38, ал. 4, Комисията за номиниране уведомява допуснатите кандидати, като определя срок, в който следва да представят бизнес програмата.

**(2)** Допуснатите кандидати след първия етап изготвят бизнес програма (програма за управление)за срока на управление и я представят в запечатан плик в деловодството на общината. Бизнес програмата (програмата за управление) следва да има най-малко следното съдържание:

1. Анализ и оценка на състоянието и дейността на търговското дружество;

2. Тенденции и възможности за развитие на търговското дружество;

3. Определяне на целите, приоритетните области, очакваните резултати в управлението, финансирането, структурата и организацията на дейността на търговското дружество;

4. Приложимост и етапи за реализацията на програмата.

**(3)**Бизнес програмата се оценява в десетдневен срок, след изтичане на срока за представянето й от комисията за номиниране.

**(4)**Комисията за номиниране изготвя протокол за класиране на участниците за допускане до следващия етап от процедурата - събеседване с кандидатите и уведомява допуснатите кандидати.

**(5)**В петдневен срок от провеждане на събеседването, комисията за номиниране изготвя протокол за окончателното класиране на кандидатите и го представя на Кмета на общината.

**Чл. 40. (1)** Кметът на общината внася в Общински съвет мотивирано предложение за избор на управител на търговско дружество.

**(2)** Общинският съвет на първото си заседание след провеждане на конкурса взема решение за избор на управител на общинско еднолично дружество с ограничена отговорност, съответно членове на съвета на директорите на общинското еднолично акционерно дружество.

(3) Общинският съвет има право да отхвърли всички кандидати, класирани от комисията за номиниране, като посочи съответните мотиви за това, и да започне нова процедура за номиниране. Решението се взема с обикновено мнозинство.

(4) Общинският съвет упълномощава Кмета в двуседмичен срок от влизане в сила на решението на Общинския съвет по чл. 40, ал. 2 да сключи договор за възлагане на управлението на съответното еднолично търговско дружество с общинско имущество след представена Декларация за наличие на предпоставките по чл. 32, ал. 1.

(5) При отказ на избрания кандидат да сключи договор, Общинския съвет взима решение да се сключи договор с класирания на второ място и така до изчерпване на първите трима кандидати.

(6) Възлагането на управлението се вписва в търговския регистър по реда, предвиден в Закона за търговския регистър и регистъра на юридическите лица с нестопанска цел.

**Чл. 41. (1)** В случай, че нито един кандидат не отговаря на изискванията, определени за длъжността, след приключването на писмения или устния етап от процедурата, Комисията за номиниране взема решение за прекратяването на процедурата за оценка на кандидатите и уведомява Общинския съвет.

**(2)** В случаите по aл. 1 Общинският съвет започва нова процедура за номиниране с решение.

**РАЗДЕЛ ІX**

**ВЪЗЛАГАНЕ НА УПРАВЛЕНИЕТО И КОНТРОЛА**

**Чл. 42.** (1) Отношенията между публичното предприятие – еднолично дружество с ограничена отговорност и управителя се уреждат с договор за възлагане на управлението.

**(2)** Договорът за възлагане на управлението се сключва в писмена форма от кмета на Община Лъки след решение на Общинския съвет.

**Чл. 43. (1)** При общинските еднолични акционерни дружества с двустепенна система на управление договорите за възлагане на управлението се сключват между председателя на надзорния съвет и всеки член на управителния съвет

**(2)** При общинските еднолични акционерни дружества с едностепенна система на управление отношенията между дружеството и изпълнителния член на съвета на директорите (изпълнителен директор) се уреждат с договор за възлагане на управлението, сключен чрез председателя на съвета на директорите.

**(3)** При общинските еднолични акционерни дружества с едностепенна система на управление договорите за възлагане на управлението с членовете на съвета на директорите, които не са изпълнителни членове, се сключват от името на дружеството, чрез кмета на общината.

**Чл. 44.** Контролът за спазването на учредителния акт и за опазването на имуществото на еднолично дружество с ограничена отговорност с общинско участие в капитала, се възлага с договор за контрол, сключен от името на дружеството чрез кмета на Община Лъки**.**

**РАЗДЕЛ X**

**ОПРЕДЕЛЯНЕ ВЪЗНАГРАЖДЕНИЕТО НА ЧЛЕНОВЕТЕ НА УПРАВИТЕЛНИ И КОНТРОЛНИ ОРГАНИ НА ОБЩИНСКИТЕ ПУБЛИЧНИ ПРЕДПРИЯТИЯ**

**Чл. 45. (1)** Възнагражденията на членовете на изпълнителните и контролните органи на едноличните търговски дружества с общинско участие в капитала се определят в зависимост от стойността на дълготрайните активи, средносписъчния брой на персонала, изменение на рентабилността на приходите от дейността, изменение на финансовия резултат, изменение на добавената стойност на един зает и задълженията на предприятието.

**(2)**Месечните възнаграждения на членовете на изпълнителните и контролните органи на едноличните търговски дружества с общинско участие в капитала, се определят чрез бална оценка, образувана въз основа на показателите и критериите от таблиците, съгласно Приложение № 1 и определената стойност на една бална единица.

**(3)** Членовете на съветите на директорите, които са изпълнителни членове на едноличните акционерни дружества и управителите на едноличните дружества с ограничена отговорност получават месечно възнаграждение, определено при една бална единица в размер на 85% от минималната месечна работна заплата, установена за страната за съответния месец. Така формираното месечно възнаграждение е окончателно и включва всички структурни елементи на брутната работна заплата.

**(4)** Членовете на съветите на директорите, които не са изпълнителни членове, на еднолични акционерни дружества получават месечно възнаграждение, определено при стойност на една бална единица в размер на 50 % от минималната месечна работна заплата, установена за страната за съответния месец.

**(5)**Контрольорите на едноличните дружества с ограничена отговорност получават месечно възнаграждение, определено при стойност на една бална единица в размер на 40 % от минималната месечна работна заплата, установена за страната за съответния месец.

**(6)** Възнагражденията на членовете на изпълнителните и контролните органи се изчисляват месечно. През отделните месеци на текущото тримесечието членовете на изпълнителните и контролните органи получават възнаграждения въз основа на балната оценка за предходното тримесечие.

**(7)** След приключване на всяко тримесечие в зависимост от постигнатите през него стойности на показателите и критериите в приложението по ал. 2 се изчислява бална оценка и се преизчисляват месечните възнаграждения за отчетното тримесечие. Преизчислените възнаграждения се начисляват и изплащат с възнаграждението за последния месец на отчетното тримесечие. През първите два месеца на тримесечието членовете на изпълнителните и контролните органи получават авансово месечно възнаграждение въз основа на балната оценка за предходното тримесечие.

**(8)** Средствата за изплащане на възнагражденията са за сметка на разходите на дружеството.

**(9)** Членовете на съветите на директорите, които са изпълнителни членове на едноличните акционерни дружества и управителите на едноличните дружества с ограничена отговорност имат право да разходват средства на дружеството за представителни цели в размер до 0,2% от реализираните приходи, но не повече от 1000 лв. годишно, само при постигнат положителен финансов резултат.

**(10)** Информация за определените възнаграждения се представят в Общинския съвет и Община Лъки - заедно с тримесечните отчети в срок до края на месеца, следващ отчетното тримесечие по Приложение № 2.

**РАЗДЕЛ XІ**

**ТЪРГОВСКИ ДРУЖЕСТВА С ОБЩИНСКО УЧАСТИЕ**

**Чл. 46.** Разпоредбите на тази глава се прилагат за:

1. публични предприятия – търговски дружества, в които Община Лъки притежава над 50% от капитала, но не е едноличен собственик
2. търговски дружества, в които общината има миноритарно участие – под 50% от дяловете или акциите на дружеството

**Чл. 47.** **(1)** Решение за участие на общината в търговски дружества по предходния член се приема от Общинския съвет и с него задължително се определят:

 1. вида на търговското дружество, в което общината ще участва;

 2. предметът на дейност;

 3. размерът на общинският дял;

 4. конкретни недвижими имоти - частна общинска собственост или движими вещи, които да бъдат включени в капитала на дружеството при участие с непарична вноска;

 5. едно или повече лица, които да представляват общината в Общото събрание на съдружниците или акционерите. В този случай за представителство се упълномощават Кметът на общината, председателят на Общинския съвет, общински съветник или заместник-кмет.

**(2)** Прехвърляне на дялове или акции - собственост на общината, както и увеличение или намаляване участието на общината в смесено дружество се извършва само след решение на Общинския съвет.

**Чл. 48. (1)**Представителите на Община Лъки в търговските дружества по тази глава са длъжни да защитават нейните интереси при осъществяване на дейността на дружествата.

**(2)**Представителите на Община Лъки представят отчет за икономическите резултати и финансовото състояние на търговските дружества всяко шестмесечие пред Постоянната комисия на Общинския съвет и пред кмета на Община Лъки.

**(3)**В случай на умишлено нарушение на интересите на Община Лъки от неин представител в търговско дружество, Общинският съвет го отстранява и определя нов представител.

 **РАЗДЕЛ XII**

 **ПУБЛИЧНИ ПРЕДПРИЯТИЯ С ОБЩИНСКО УЧАСТИЕ**

**Чл. 49. (1)** За търговски дружества, в които Община Лъки притежава над 50% от акциите или дяловете, Общинския съвет приема решения за:

1. определяне и освобождаване от длъжност и/или отговорност управителя на дружеството или мнозинството от членовете на Съвета на директорите /при едностепенна система на управление/ или Надзорния съвет /при двустепенна система на управление/; при избор на член на съвета на директорите, определя гаранция за управление, в размер не по-малък от тримесечното му брутно възнаграждение към момента на избора;

2. изменение и допълнение на дружествения договор или устава на дружеството;

3. намаляване или увеличаване на капитала;

4. даване съгласие за придобиване на недвижими имоти и/или вещни права върху имоти;

5. даване съгласие за разпореждане с недвижими имоти и вещни права върху имоти, които са част от ДМА на дружеството, след провеждане на публичен търг или публично оповестен конкурс;

6. предявяване искове на дружеството срещу управителя, контрольора или член на Съвета на директорите /Надзорния съвет/ и назначава представител за водене на процеси срещу тях;

7. допълнителни парични вноски при спазване на действащото законодателство;

8. даване съгласие за обезпечаване с активи на дружеството в полза на трети лица на техни задължения;

9. даване съгласие за кредитиране, поемане на дълг или издаване на банкова гаранция от дружеството в полза на трети лица;

10. даване съгласие за кредитиране на дружеството от финансови институции;

11. назначаване и освобождаване на регистрирани одитори, когато извършването на одит е задължително в предвидените от закон случаи или е взето решение за извършване на независим финансов одит;

12. даване съгласие за учредяване на ипотека и/или залог на ДМА на дружеството;

13. даване съгласие за откриване и закриване на клонове на дружеството и за участие или прекратяване на същото в други търговски дружества или граждански дружества;

14. даване съгласие за придобиване или разпореждане с дялове или акции - собственост на дружеството в други дружества.

15. ежегодно утвърждаване на програми за развитието на дружествата за същата година, които се считат за неразделна част от договорите за възлагане управлението.

16. разпределение на печалбата и нейното изплащане;

17. преобразуване или прекратяване дейността на дружеството и откриване процедура по неговата ликвидация и избиране на ликвидатор;

18. изменение в предмета на дейност;

19. промяна в представителството на общината в съответното Общо събрание на съдружниците или акционерите;

20. приемане за сведение годишния счетоводен отчет и баланс на дружеството, приети от Общото му събрание. Същите се представят от представителя на общината в Общото събрание на съдружниците /акционерите/.

21. по други въпроси, свързани с дейността на дружествата, за които е сезиран от Кмета на Общината.

**(2)** В изпълнение на решенията по ал. 1, т. 1 - т. 18 и т. 21, представителят на общината внася съответно предложение и гласува за него в Общото събрание на съдружниците /акционерите/.

**(3)** В случаите по ал. 1, т. 1, представителят на общината в Общото събрание на съдружниците /акционерите/ сключва, изменя или прекратява договорите с управителя или членовете на Съвета на директорите /Надзорния съвет/, които предварително се съгласуват от Кмета на общината. Размерът на основните и допълнителните възнаграждения по договорите за управление с лицата от управителните органи, се определят, начисляват и изплащат при условията и по реда на Раздел X от настоящата наредба.

**Чл. 50** Публичните предприятия – търговски дружества с над 50% участие на Община Лъки в капитала, внасят в приход на общинския бюджет част от средствата, постъпили от наеми на имоти, включени в техните ДМА от други лица, пропорционално на размера на участието на общината в техния капитал и в размер, определен с решение на Общинския съвет. Това не се отнася за дружествата, в чийто предмет на дейност е включено отдаване под наем.

 **РАЗДЕЛ XIII**

**РЕД ЗА УСТАНОВЯВАНЕ И ВНАСЯНЕ НА ДИВИДЕНТИ И ПОКРИВАНЕ**

**НА ЗАГУБИ НА ПУБЛИЧНИТЕ ОБЩИНСКИ ПРЕДПРИЯТИЯ – ЕДНОЛИЧНИ ТЪРГОВСКИ ДРУЖЕСТВА**

**Чл. 51.** Дивидентът за Общината се отчислява от печалбата след данъчно облагане в съответствие с действащото законодателство.

**Чл. 52.** **(1)** Едноличните общински търговски дружества с ограничена отговорност отчисляват дивидент за общината от печалбата по годишния счетоводен отчет. Конкретният размер се определя с решение на Общинския съвет.

**(2)** Когато съответното дружество отчита непокрита загуба от минали години, от печалбата се приспада една трета част от загубата, намалена с натрупаните резерви и неразпределената печалба от минали години. Дивидентът по ал. 1 се определя от остатъка, ако има такъв.

**(3)** Едноличните акционерни дружества с общинско имущество отчисляват дивидент за общината от печалбата по годишния счетоводен отчет. Конкретният размер се определя с решение на Общинския съвет**.**

**(4)** Дивидентът по ал. 3 се определя, след приспадане на:

1. отчисления за фонд „Резервен" - 10 на сто от печалбата по годишния счетоводен отчет;

2. една трета част от непокритата загуба от минали години, намалена с натрупаните резерви и неразпределената печалба от минали години. Дивидентът се определя от остатъка, ако има такъв.

**Чл. 53.** При преобразуване по реда на глава шестнадесета от Търговския закон, както и когато след приватизационна сделка общинското участие се намалява в рамките на текущия отчетен период, дължимият дивидент за общината се определя в зависимост от разпоредбите за определяне на дивидента за общината за периода преди и след преобразуването или приватизационната сделка.

**Чл. 54.** Дължимият на Община Лъки дивидент за съответната финансова година, се внася в приход на общинския бюджет в срок до 31 май на следващата година. При невнасяне в срок на дивидента, съответното търговско дружество дължи лихва за забава, съгласно Закона за задълженията и договорите.

 **Чл. 55. (1)** Загубата на едноличните търговски дружества се покрива след решение на Общинския съвет, както следва:

 1. от неразпределената печалба от минали години;

 2. от резервите на дружеството;

 3. чрез намаляване на основния капитал на дружеството.

**(2)** Загубата на търговските дружества с общинско участие се покрива с решение на общото събрание на съдружниците или акционерите.

**Чл. 56.** **(1)** След заделяне на част от печалбата за дивидент по чл. 51 и чл. 52 от тази Наредба остатъкът от печалбата може да се използва и за допълнително възнаграждение на управителите и членовете на съветите на директорите.

**(2)** Допълнителни възнаграждения по ал. 1 не се изплащат, когато са налице непокрити загуби от минали години или неизпълнение на утвърдената от Общинския съвет програма за развитие на дружеството.

**(3)** Размерът на допълнителното възнаграждение се определя със заповед на Кмета на общината. Преди определяне конкретния размер на допълнителното възнаграждение, Кмета на общината може да поиска то да бъде определено с решение на Общински съвет.

**РАЗДЕЛ XIV**

**ПУБЛИЧНО ОПОВЕСТЯВАНЕ И ОДИТ**

**Чл. 57. (1)** Органите на управление на публичните предприятия оповестяват тримесечни и годишни финансови отчети, анализи и доклади за дейността по чл. 29 от Закона за публичните предприятия в съответствие със Закона за счетоводството и приложимите счетоводни стандарти.

**(2)** Тримесечното отчитане включва:

1. междинни финансови отчети, съдържащи счетоводен баланс, отчет за приходите и разходите, отчет за собствения капитал, отчет за паричните потоци и приложенията към тях;

2. междинен анализ на дейността, включващ и анализ на изпълнението на финансовите и нефинансовите цели.

**(3)**Годишното отчитане включва:

1. годишен финансов отчет, съставен съгласно приложимите счетоводни стандарти (счетоводен баланс, отчет за приходите и разходите, отчет за собствения капитал, отчет за паричните потоци и приложенията към тях);

2. годишен доклад за дейността, изготвен съгласно Закона за счетоводството и Търговския закон, включващ и анализ на изпълнението на финансовите и нефинансовите цели;

3. нефинансова декларация по чл. 48 от Закона за счетоводството, както и отчети за оценка на риска, човешките ресурси и трудовите отношения, устойчивостта, въздействието върху околната среда, сделките между свързани лица и отчет за членовете на управителните и контролни органи, включително отчет за тяхното възнаграждение, отчет за изпълнение на възложените задължения за извършване на обществени услуги и на целите на публичната политика;

4. аналитична отчетност на приходите и разходите на предприятието за изпълнение на възложените му задължения за извършване на обществена услуга или за изпълнение на цели на публичната политика;

 5. доклад и въпросник за самооценка на състоянието на системите за финансово управление и контрол, изготвени съгласно Закона за финансовото управление и контрол в публичния сектор;

**(4)** Публичните предприятия, изготвящи консолидирани финансови отчети ги представят заедно със съответните доклади.

**(5)** Оповестяването на информацията по ал. 1-4 се извършва на електронната страница на Община Лъки.

**Чл. 58. (1)** Публичните предприятия с общинско участие в капитала следва да разработят своя политика за оповестяване на информация, която включва:

1. списък от информация, която подлежи на публично оповестяване;

2. списък с информация, която не подлежи на разкриване като информация, съдържаща търговска тайна, лични данни др.;

3. срокове за публикуване на информацията;

4. процедури за осигуряване на качеството на информацията;

5. процедури за оценка на съответствието на информацията, която трябва да бъде оповестена с изискванията на нормативните актове;

6. процедурата и честотата на проверка и актуализиране на разкритата информация;

7. лицата, отговорни за публикуване на информация в капиталовото дружество.

**(2)**За дружества, които са част от група (холдинг), може да се разработи единна политика за оповестяване на информация.

**(3)** Органът за управление и контрол е отговорен за изпълнението на задължението за разкриване на информация за предприятието, но специфичните задължения за разкриването на информация могат да бъдат делегирани на структурни звена и длъжностни лица на дружеството.

**Чл. 59. (1)** Публични предприятия с общинско участие в капитала, категоризирани като „големи“, поддържат своя интернет страница, на която публикуват най-малко следната информация:

1. устав/дружествен договор/учредителен акт;

2. информация за съветите на предприятието, ако има такива;

3. финансови и оперативни резултати на предприятието, включително, когато е уместно - разходите и споразуменията за финансиране, свързани с целите на публичната политика;

4. всяка финансова помощ, включително гаранции, получени от Община Лъки;

5. всички сделки с Община Лъки и други свързани лица;

6. квалификация на членовете на органите за управление и контрол, реда, по който са назначени, както и техните възнаграждения.

**(2)** В зависимост от избраната политика за оповестяване на информация публичните предприятия могат да публикуват на своята интернет страница:

1. информация по екологични въпроси, като използването на природните ресурси от предприятието, потреблението на енергия, количеството на генерираните емисии, риска от аварии;

2. информация по социални въпроси, като например участие на предприятието в решаването на социални проблеми, корпоративна социална отговорност;

3. въпроси, поставени от предприятието за обществени консултации, като строителни проекти и др.;

4. информация за потребителите и правата на потребителите;

5. информация, свързана със служителите, като брой, права, работна среда, система за мотивация;

6. информация относно зачитането на правата на човека, като например мерките, предприети от предприятието в областта на равенството и недопускане на дискриминация;

7. информация относно въпроси, свързани с борбата с корупцията, като режим за подаване на сигнали в предприятието и способността на служителите му да се обръщат директно към одитните или контролните органи;

8. информация за юридически лица с нестопанска цел, както и за международни организации, на които предприятието е основател или член;

9. информация за контакт със служителя на предприятието, отговорен за публикуването на информацията на официалната му интернет страница;

10. друга подходяща информация.

**РАЗДЕЛ V**

**Регистър на публичните предприятия - еднолични търговски дружества с общинско участие в капитала**

**Чл. 60.** Община Лъки води публичен електронен регистър на еднолични търговски дружества - публични предприятия и на търговски дружества, в които общината е акционер или съдружник. Регистърът е достъпен чрез електронната страница на Община Лъки.

**Чл. 61.** В регистъра за търговските дружества с общинско участие в капитала се вписват:

1. наименование на търговското дружество;

2. данните за търговската регистрация на търговското дружество, в това число за преобразуването и прекратяването му;

3. размерът на общинското участие в капитала на търговското дружество;

4. лицата, които представляват общината в органите за управление и контрол на търговското дружество;

5. възнаграждението на лицата, които представляват общината в органите за управление и контрол на търговското дружество.

**Чл. 62.** Вписването в регистъра се извършва от определени със заповед на кмета на Община Лъки длъжностни лица. Възникналите промени по предходния член се отразяват в срок не по-дълъг от 1 (един) месец от вписване на съответните обстоятелства в търговския регистър към Агенцията по вписванията.

**Чл. 63.** Регистърът се съставлява, води и съхранява по реда, определен в Наредба № 8 за утвърждаване на образците на актове за общинска собственост, на досие на имот - общинска собственост, и на регистрите, предвидени в Закона за общинската собственост, и за определяне реда за съставянето, воденето и съхраняването им.

**Чл. 64.** Органите на управление на публични предприятия - еднолични търговски дружества с общинско участие в капитала и лицата, упълномощени да представляват Община Лъки в търговските дружества, в които е акционер или съдружник изпращат на длъжностното лице, водещо регистъра, заверени преписи от актовете, удостоверяващи обстоятелства, подлежащи на вписване.

**Допълнителни разпоредби**

**§ 1.** По смисъла на настоящата Наредба:

1. „Публични предприятия“ са:

а. търговските дружества с над 50 на сто общинско участие в капитала или в които Община Лъки по друг начин упражнява доминиращо влияние;

б. дъщерните дружества на търговските дружества по т. 1, ако чрез тях Община Лъки контролира повече от 50 на сто от дяловете/акциите с право на глас или по друг начин упражнява доминиращо влияние.

2. „Доминиращо влияние" се предполага в случаите, в които Община Лъки пряко или непряко притежава повече от 50 на сто от записания капитал на предприятието, контролира мнозинството от гласовете, свързани с акциите/дяловете, емитирани от предприятието, или може да назначи повече от половината от членовете на управителния или надзорния орган на предприятието.

3.„Професионален опит“ е:

а. не по-малко от 5 години опит в определена професия, на ръководна или контролна дейност;

б. международно признат изследователски опит;

в. не по-малко от 5 години консултантски опит, с оглед предмета на дейност на конкретното публично предприятие;

г. не по-малко от 5 години опит при упражняването на свободна професия;

д. не по-малко от 5 години друг подходящ опит, с оглед предмета на дейност на конкретното публично предприятие.

4. „Обществени услуги" са образователни, здравни, водоснабдителни, канализационни, топлоснабдителни, електроснабдителни, газоснабдителни, телекомуникационни, пощенски или други подобни услуги, предоставени за задоволяване на обществени потребности.

5. „Финансови цели" са цели на публичното предприятие, свързани с финансовата му дейност, включително рентабилност, структура на капитала, оборот, печалба и дивиденти и др.

6. „Нефинансови цели" са цели на публичното предприятие, които произтичат от общата стратегическа цел, определена за публичното предприятие, и от нормативни актове и документи за планиране на политиката и са свързани с осъществяване на функциите, определени за публичното предприятие.

7. „Политиката за участието на общината в публичните предприятия“ е рамков документ, който има за цел да определи общите цели и приоритетите, които Община Лъки си поставя като собственик в публичните предприятия.

8. „Очаквани резултати“ представляват предварително заложени в Политиката за участие на Община Лъки в публичните предприятия показатели, които позволяват да се измери степента на постигане на всяка от целите.

**§2**. Общинският съвет приема решение, с което определя правила за диверсификация (деконцентрация) на паричните ресурси на публичните предприятия - еднолични търговски дружества с общинско участие в капитала.

**Преходни и заключителни разпоредби**

**§3.** Наредбата се приема на основание чл. 51а, ал. 4 и чл. 54а от Закона за общинската собственост и чл. 3 от Закона за публичните предприятия.

**§4.** Когато учредителните актове на общинските еднолични търговски дружества противоречат на настоящата наредба, същите се привеждат в съответствие с нея не по-късно от 6 месеца от влизането й в сила.

**§5.** Наредбата влиза в сила 3 дни след обнародването й с Решение № 174 взето с Протокол № 26 от заседание на Общинския съвет, проведено на 25.11.2021г., в съответствие с чл. 22, ал. 1 от Закона за местното самоуправление и местната администрация.

**§6.** Настоящата наредба отменя Наредба за реда за упражняване правата на собственост на община Лъки върху капитала в търговски дружества /ЕООД, ООД, ЕАД, АД/.

**Приложение № 1 към чл. 45, ал. 2**

**Показатели и критерии за определяне на балната оценка в публичните предприятия**

|  |  |  |  |
| --- | --- | --- | --- |
| № по ред | Показатели | Критерии | Бални единици |
| 1 | 2 | 3 | 4 |
| 1. | Стойност на активите | 1.1. | до 500 хил. лв. | 0,5 |
| 1.2. | над 500 хил. лв. до 1500 хил. лв. | 1,0 |
| 1.3. | над 1500 хил. лв. до 5000 хил. лв. | 1,5 |
| 1.4. | над 5000 хил. лв. до 15 000 хил. лв. | 2,0 |
| 1.5. | над 15 000 хил. лв. | 2,5 |
| 2. | Средносписъчен брой на персонала | 2.1. | до 50 души | 1,0 |
| 2.2. | от 51 до 100 души | 1,5 |
| 2.3. | от 101 до 500 души | 2,0 |
| 2.4. | от 501 до 1500 души | 2,5 |
| 2.5. | над 1500 души | 3,0 |
| 3. | Изменение на рентабилността на приходите от дейността | 3.1. | намаляване на рентабилността | - |
| 3.2. | запазване на рентабилността | 0,5 |
| 3.3. | увеличаване на рентабилността | 1,0 |
| 4. | Изменение на финансовия резултат | 4.1. | запазване и увеличаване на загубата или намаляване на печалбата | - |
| 4.2. | запазване на печалбата | 0,5 |
| 4.3. | намаляване на загубата | 1,0 |
| 4.4. | увеличаване на печалбата | 1,5 |
| 5. | Изменение на добавената стойност на един зает | 5.1. | намаляване | - |
| 5.2. | запазване или увеличаване | 0,5 |
| 6. | Задължения на предприятието | 6.1. | неспазени срокове по текущите задължения и/или необслужвани редовно просрочени задължения по сключени договори за погасяването им | - |
| 6.2. | спазени срокове по текущи задължения и редовно обслужвани просрочени задължения по договорите за погасяването им | 0,5 |

**Забележки**:

1. Показателят „Стойност на активите" се установява по балансова стойност на дълготрайните и краткотрайните активи в края на отчетното тримесечие от баланса на предприятието.

2. Показателят „Средносписъчен брой на персонала" включва средносписъчния брой на персонала за отчетното тримесечие без лицата, ползващи отпуск по чл. 163, ал. 1 и чл. 164, ал. 1 от Кодекса на труда. В средносписъчния брой на персонала се включва и числеността на работещите в чужбина.

3. Показателят „Изменение на рентабилността на приходите от дейността" се установява, като се сравнят показателите за рентабилност за отчетното и за предходното тримесечие. Рентабилността на приходите от дейността се определя в процент като съотношение между счетоводната печалба и нетните приходи от дейността по отчета за приходите и разходите/отчета за доходите на предприятието. Данните за счетоводната печалба и нетните приходи от дейността за отчетното тримесечие се установяват като разлика между стойностите им за периода от началото на годината и периода, предхождащ отчетното тримесечие. Когато предприятието е отчело за отчетното тримесечие счетоводна загуба, то е без рентабилност.

4. Показателят „Изменение на финансовия резултат" се установява по отчета за приходите и разходите/отчета за доходите при сравняване на финансовия резултат - счетоводна печалба или загуба, за отчетното и за предходното тримесечие. Размерът на счетоводната печалба (загуба) за отчетното и за предходното тримесечие се определя като разлика между стойностите й за периода от началото на годината и периода, предхождащ съответното тримесечие. Когато за отчетното тримесечие е реализирана счетоводна печалба при отчетена счетоводна загуба за предходното тримесечие, се прилага критерият „Намаляване на загубата". В случай че за отчетното тримесечие е формирана счетоводна загуба при реализирана счетоводна печалба за предходното тримесечие, се прилага критерият „Намаляване на печалбата".

5. Показателят „Изменение на добавената стойност на един зает" за отчетния спрямо базисния период се определя по Методиката на Националния статистически институт за изчисляване на коефициента на изменението на добавената стойност на един зает.

6. Спазването или неспазването на сроковете по показателя „Задължения на предприятието" се установява въз основа на задълженията за отчетното тримесечие, в т.ч. задължения по главници и лихви по банкови кредити; по главници и лихви по заеми/кредити между публични предприятия (в т.ч. и между такива, участващи в група по смисъла на § 1, т. 2 от допълнителните разпоредби на Закона за счетоводството); задължения към държавния или общинския бюджет (в т.ч. вноски за задължителното обществено и здравно осигуряване, данък върху добавената стойност, акциз, корпоративни данъци, местни данъци и такси, данък върху доходите от трудови правоотношения или договори за управление и контрол и др.); задължения към доставчици, задължения към персонала, задължения по сключени по съответния ред други договори и др. Проверява се дали предприятието има просрочени задължения или забава спрямо падежа за плащане. Ако има такива задължения за предишни периоди - редовно ли ги обслужва според сключените договори за тяхното погасяване.

Под „задължения към доставчици" се разбират задължения за доставки (в т.ч. на услуги и на вътрешнообщностни придобивания или внос), свързани с производствено-стопанската дейност на предприятието, които са различни от доставките за административните нужди на предприятието. Когато доставчикът е изпълнил задълженията си, а длъжникът е в забава за плащането, то предприятието не обслужва редовно своите задължения. В случаите, когато задълженията се погасяват съгласно договорените за текущи и предишни периоди срокове, се счита, че не са налице просрочени задължения.

Просрочието дори и само при един от елементите в тази група се класифицира като „неспазени срокове".

7. Публични предприятия със сезонен характер на производство и реализация могат да използват като база за установяване на показатели № 3, 4 и 5 информацията за съответното тримесечие на предходната година.

8. При специфични условия за стопанска дейност, като фиксирани от държавни или общински органи цени на продукцията или услугите или на употребяваните суровини, материали и енергоносители, предоставяне на субсидии от държавния и/или общинските бюджети, целесъобразност от икономичното изразходване на природните ресурси или при възложени задачи за инвестиции или обновяване на производството, както и при възложени задължения за извършване на обществена услуга или за изпълнение на цели на публичната политика, общото събрание може да определи други подходящи показатели и критерии вместо показатели № 4 и 5, като спазва същия размер за бални единици на критериите.

9. При неспазване на сроковете за внасяне на осигурителните вноски за задължителното обществено и здравно осигуряване определената бална оценка и възнаграждението по чл. 55, ал. 6 се намаляват с 25 на сто.

10. Всички показатели се изчисляват по информация от финансовия отчет на публичното предприятие, а за дружествата - майки, по техните индивидуални финансови отчети, изготвени съгласно приложимите счетоводни стандарти.

11. Запазване на показател е налице при отклонение до 5 на сто в двете посоки от стойността на показателя за предходното тримесечие.

**Приложение № 2 към чл. 45, ал. 10**

**СПРАВКА за образуване на балните оценки и брутните възнаграждения на изпълнителните и контролни органи**

На................................................................................................

за...........................тримесечие на 20......година

|  |  |  |
| --- | --- | --- |
| № | показатели | размер бална оценка  |
| 1 | Стойност на активите /балансова стойност на дълготрайните и краткотрайните активи в края на отчетното тримесечие от баланса на предприятието/. |  |
| 2 | Средносписъчен брой на персонала /включва средносписъчния брой на персонала за отчетното тримесечие без лицата, ползващи отпуск по чл. 163, ал. 1 и чл. 164, ал. 1 от Кодекса на труда/. |  |
| 3 | Изменение на рентабилността на приходите от дейността – установява се като се сравнят показателите за рентабилност за отчетното и за предходното тримесечие. |  |
| 4 | Изменение на финансовия резултат – установява се по отчета за приходите и разходите/отчета за доходите при сравняване на финансовия резултат – счетоводна печалба или загуба, за отчетното и за предходното тримесечие. |  |
| 5 | Изменение на добавената стойност на един зает – определя се по Методиката на Националния статистически институт за изчисляване на коефициента на изменението на добавената стойност на един зает. |  |
| 6 | Спазването или неспазването на сроковете по показателя „Задължения на предприятието” – установява се ................. |  |
| 7 | обща бална оценка |  |

8. Брутно месечно възнаграждение за изпълнителния директор на ЕАД или управителя на ЕООД за отчетното тримесечие:……………………………….

9. Брутно месечно възнаграждение за членовете на съветите на директорите, които не са изпълнителни членове на ЕАД или контрольора на ЕООД за отчетното тримесечие: ………………………

Гл. счетоводител: Изп. директор /управител/: